改秩注縣西歸過上饒見太守同年莫郎中
作者：曾丰
朝代：宋

paragraphs: 集英殿前始相識，公已策名上通籍。
銀章朱紱爛映身，鑠我青衫黯無色。
上饒城裏重相望，公已厭直辭周行。
皂蓋朱幡炯當眼，鑠我墨綬昏無光。
浪說同年兄若弟，升沉不翅雲泥異。
分疎胡越敢尋盟，義重丘山肯忘勢。
一麾初守虎頭州，差池不及從之遊。
僅收劉公一尺紙，堪比漢家千戶侯。
鴉青今襲陳腐語，持以掃門應勿阻。
遠圖要覓進德方，近效仍求爲縣譜。